题樊仲平望云思亲卷
白云渺何许，亲舍天一方。游子隔千里，甘旨何由将。悠悠念远道，恋恋思故乡。情驰坐瞻忽，目断嗟悠扬。或随群雁飞，又逐长风翔。我心不自得，亲恩何能偿。于焉写新图，聊以抒中肠。思亲岂不切，王事焉可忘。愿以纯孝心，敷化从琴堂。黎氓沐至治，赤县歌时康。善名贻父母，永世斯流芳。
主题：思乡
情感：愁绪、哀伤、想家